text: Held at ingen styrtede i kæmpehul
  30 august 2011 kl. 07.27
  Et regnvandsrør på Industrivej i Padborg brød sammen i weekenden og resulterede i et hul på 12 gange 4 meter. Og kun held forhindrede, at en lastbil endte i kæmpehullet.
  - Jeg har aldrig oplevet noget lignende, siger teamleder Lindy Biel, Arwos forsyning, til TV SYD. Det er kun fordi asfalten på Industrivej er 35 cm tyk, at der ikke er sket en ulykke på stedet.
  
  Vejen sænkede sig
  Lindy Biel blev tilkaldt allerede fredag, da vejbanen sænkede sig. Vejen blev nødtørftigt repareret med jernplader.
  Men lørdag var den gal igen: Her sænkede vejbanen sig ved siden af pladerne. 
  - Så var vi klar over, at det her var alvorligt, fortæller Lindy Biel.
  Vejen blev afspærret. Det viste sig at den var totalt undermineret, fordi den ødelagte kloakrør have skyllet mindst 50 tons sand og grus væk.
  
  Sket gennem måneder
  - Det skyldes muligvis den megen regn vi har fået. Men jeg tror, at det har været på vej gennem flere måneder, siger Lindy Biel. 
  Industrivej har været totalt spærret siden weekenden. Entreprenøren er i øjeblikket ved at udskifte regnvandsrøret over en strækning på ca. 40 meter. 
  - Så er vi sikre på, at det ikke sker igen.
  Spærringen har medført lidt trafik-kaos på et store lastbil-område. Specielt udenlandske chauffører har svært ved at tolke skiltningen. I løbet af tirsdag bliver en vejbane åbnet på Industrivej, og der etableres lysregulering.
  